ལྷ་རམས་པ་ཏྲེ་ཧོར་ཟླ་བ་ཚེ་རིང་མཆོག་མཚམས་སྦྱོར་སྙིང་བསྡུས།
འཕགས་ཡུལ་གྱི་གདན་ས་ཆེན་པོ་དཔལ་ལྡན་འབྲས་སྤུངས་སུ་འཚོ་ཞིང་བཞུགས་པའི་རིགས་པ་སྨྲ་བའི་གཙུག་རྒྱན་འདི་པ་ཚང་ནི། མདོ་ཁམས་དཀར་མཛེས་ཡུལ་གྱི་ཨ་མྱེས་ཚང་དུ་(༡༩༧༣/༤/༡༠)ཉིན་ལྗང་བུ་བསིལ་རླུང་གིས་བསྐྱོད་པའི་ས་སྲོད་ཞིག་ལ་ཡུམ་བདེ་སྐྱིད་དང་ཡབ་དགེ་འདུན་རབ་རྒྱས་གཉིས་ཀྱི་སྲས་སུ་སྐུ་བལྟམས།   ཆུང་དུས་སུ་ཡུལ་གྱི་སློབ་ཆུང་ལོ་ཤས་སོང་། ཀླུ་སྦྱིན་དགེ་བཤེས་རིན་པོ་ཆེ་སོགས་བསྟེན་ནས་བསྡུས་ཚན་དང་གཞུང་བཀའ་པོད་ལྔའི་རྩ་བ་སོགས་བློ་འཛིན་དང་ཆོ་ག་ཆོས་སྤྱོད་སོགས་ལ་སྦྱངས་པ་མཐིལ་ཕྱིན་པར་བྱས།༡༩༨༧ལོ་མགོར་ལྷ་སར་ཕེབས། རྣམ་སྲས་གླིང་ཚང་གི་མཁས་དབང་ཡབ་ཚེ་དབང་ནོར་བུའི་མདུན་ལོ་ངོ་གཉིས་ཙམ་རིང་ཡིག་རིགས་སྣ་ཚོགས་དང་བརྡ་སྤྲོད་རིག་གནས་ལ་ཐོས་བསམ་བྱས། ༡༩༨༨ལོ་མཇུག་ཏུ་འཕགས་ཡུལ་གྱི་ན་ལེནྡྲ་གཉིས་པ་དཔལ་ལྡན་འབྲས་སྤུངས་སུ་ཕེབས་ནས་མཁས་མང་བློ་གསལ་བྱེ་བའི་གླིང་གྲྭ་ཚང་དུ་ཆོས་ཞུགས་མཛད། གངས་ཅན་ལྷ་གཅིག་ཕྱག་ན་པདྨོ་མཆོག་དང་། དགའ་ལྡན་ཁྲི་རིན་པོ་ཆེ་རི་རྫོང་སྲས་ཐུབ་བསྟན་ཉི་མ། གྲུབ་པའི་དབང་ཕྱུག་ཏྲེ་ཧོར་མཁན་ཟུར་དམ་པ་རྗེ་བཙུན་བློ་བཟང་ཉི་མ་དང་། སྨྲ་བའི་དབང་ཕྱུག་ཆེན་པོ་དགེེ་བཤེས་དཔལ་ལྡན་གྲགས་པ། དཀར་དགོན་མཁན་ཟུར་རིན་པོ་ཆེ་རྗེ་བཙུན་སངས་རྒྱས་བཀྲ་ཤིས། སྨད་རྒྱུད་མཁན་ཟུར་རིན་པོ་ཆེ་རྗེ་བཙུན་མཐུ་སྟོབས་མགོན་པོ། སྐྱབས་རྗེ་སྤང་ནང་རིན་པོ་ཆེ། སྐྱབས་རྗེ་ལྡན་མ་བློ་ཆོས་རིན་པོ་ཆེ། ཟམ་གདོང་རིན་པོ་ཆེ་བློ་བཟང་བསྟན་འཛིན་སོགས་བཤེས་གཉེན་བཅུ་ཕྲག་ལྷག་ཙམ་བསམ་སྦྱོར་གཉིས་ཀྱིས་ཚུལ་བཞིན་བསྟེན། ཁོང་གིས་རྒན་རིན་པོ་ཆེ་དཔལ་ལྡན་གྲགས་པའི་མདུན་ནས་པོད་ལྔའི་འཆད་ཁྲིད་ལོ་དེ་ཙམ་མང་པོ་ཞུས་པའི་རིང་དཔེ་ཁྲིད་ཉིན་གཅིག་ཙམ་ལས་ཆད་མ་མྱོང་ཞེས་ཡང་ཡང་གསུངས། ས་འཁྱགས་སྔས་དང་རྡོ་འཁྱགས་སྟན་བྱས། གཞུང་ཆེན་བཀའ་པོད་ལྔ་གཙོ་བོར་བྱས་པའི་བརྡ་སྤྲོད་རིག་གནས་སྣ་ཚོགས་ལ་སློབ་གཉེར་དཀའ་སྤྱད་དཔྱིས་ཕྱིན་པར་མཛད། འཛིན་གྲྭ་བསམ་གཟུགས་སྐབས་ཙམ་ནས་རྩོམ་རིག་དང་བརྡ་སྤྲོད་སོགས་ལ་དོ་སྣང་ལྷག་པར་བྱས་གསུངས། དེའི་འབྲས་རྟགས་སུ་འབྲས་སྤུངས་བློ་གསལ་གླིང་གི་འཛིན་གྲྭར་ལོ་ངོ་བཅོ་ལྔའི་རྒྱུགས་སྤྲོད་ཆེན་མོའི་ཁྲོད་ལོ་གཉིས་ཕུད་དེ་མིན་ཨང་དང་པོའི་དང་པོ་འབའ་ཞིག་གི་རྒྱུགས་འབྲས་བླངས། རྒྱན་འཇུག་གཉིས། རྩ་བ་ཤེས་རབ། མངོན་པ་མཛོད། ཕར་ཕྱིན་སྤྱི་དོན། རྣམ་འགྲེལ་ལེའུ་དང་པོ་གཉིས། དྲང་ངེས་ལེགས་བཤད་སྙིང་པོ་བཅས་ལོ་ངོ་དུ་མའི་རིང་ཐུགས་ཐོག་ནས་དག་རྒྱུགས་ཕུལ།དེའི་རྗེས་ལྷ་རམས་པའི་དམ་འཇོག་གི་སྔོན་འགྲོ་ལ་གདན་ས་གསུམ་དང་རྭ་སྟོད། བཀྲིས་ལྷུན་པོ་དང་བཅས་དགེ་ལྡན་ལུགས་བཟང་གཙུག་ལག་སློབ་གཉེར་ཁང་ཆེན་མོའི་རྒྱུགས་སྤྲོད་ཆེན་མོར་ལྷན་ཞུགས་སྐབས་སུ། བཀའ་རམས་ལོ་རིམ་དང་པོར་ཨང་དང་པོའི་དང་པོ་དང་། ལྷ་རམས་ལོ་རིམ་དང་པོའི་སྐབས་ཨང་དང་པོའི་དང་པོ་དང་ལྷ་རམས་ལོ་རིམ་གཉིས་པའི་སྐབས་སུའང་ཨང་དང་པོའི་དང་པོ་བླངས་ཤིང་། ལོ་དེའི་ལྷ་རམས་པ་དྲུག་ཅུའི་ནང་ནས་བརྒྱ་ཆ་སྤྱི་བསྡོམས་ཀྱིས་༢༠༠༩ལོའི་གདན་ས་གསུམ་གྱི་ལོ་དེའི་ལྷ་རམས་པ་ཨང་དང་པོའི་དང་པོར་རྒྱུགས་འབྲས་དང་མཚན་རྟགས་བླངས། ལོ་དེའི་ལོ་གསར་ཚེས་གཅིག་ཉིན་བཞུགས་སྒར་དུ་གངས་རིའི་མགོན་པོའི་ཞལ་མཇལ་ཞུས། རིགས་ལམ་བརྒལ་བརྟག་གི་མཆོད་སྤྲིན་མདུན་ན་འབུལ།༢༠༡༠/ལོར་དཔལ་ལྡན་སྨད་རྒྱུད་གྲྭ་ཚང་དུ་ལོ་གཅིག་གི་རིང་རྒྱུད་སྡེ་ཆ་ལག་དང་བཅས་པ་ལ་གསན་བསམ་དཔྱིས་ཕྱིན་པར་མཛད་དེ་གདན་གསུམ་ལྷ་རམས་པའི་རྒྱུགས་ཞུགས་ཀྱི་ཁྲོད་ནས་སྔགས་ཀྱི་རྒྱུགས་འབྲས་ཨང་དང་པོའི་གཉིས་པ་བླངས། སྨད་རྒྱུད་ལ་བཞུགས་རིང་གཙུག་ལག་སློབ་གཉེར་ཁང་ཆེན་པོ་དེས་རེ་བསྐུལ་ནན་ཆེར་མཛད་རྐྱེན་ལོ་གཅིག་རིང་སྨད་རྒྱུད་གཙུག་ལག་སློབ་གཉེར་ཁང་དེའི་མཚན་ཉིད་རིག་པའི་སློབ་དཔོན་བྱས། ཁོང་གི་གསུང་འབུམ་སྐོར། 2002/ལོར་པོད་ཀ་པ༽ལྟ་བའི་རྣམ་བཤད་བརྩམས། བོད་ཕྱི་ནང་ནས་པར་བསྐྲུན་ཐེངས་བདུན་ཙམབྱས། བོད་ཕྱི་ནང་གི་མཁས་པ་དུ་མས་གདེང་འཇོག་ཚད་མཐོར་བྱས། 2005/ལོར་པོད་ཁ་པ༽དྲི་མེད་རིགས་པའི་མེ་ལོང་བརྩམས། བོད་ཕྱི་ནང་ནས་པར་བསྐྲུན་ཐེངས་བཞི་བྱས། ཕར་ཕྱིན་སྐབས་བཞི་པའི་མཚན་མཚོན་རྣམ་གཞག་སྟོན་པའི་གཞུང་འདི་ལས་རྒྱས་པ་མ་བྱུང་སྐད། 2009/ལོར་པོད་ག་པ༽ཞི་ལྷག་གི་རྣམ་གཞག་སོགས་སྟོན་པའི་གཞུང་རབ་གསལ་འཕྲུལ་གྱི་མེ་ལོང་བརྩམས། པར་བསྐྲུན་ཐེངས་བཞི་བྱས། 2012/ལོར་པོད་ང་པ༽མདོ་སྔགས་བརྗེད་བྱང་ཆེན་མོ་བརྩམས། སྙན་གྲགས་ཤིན་ཏུ་ཆེན་པོ་བྱུང་། དུས་ཡུན་ཟླ་བ་ལྔའི་ནང་བོད་ཕྱི་ནང་ནས་པར་བསྐྲུན་ཐེངས་དྲུག་བྱེད་དགོས་བྱུང་། ད་བར་ཐེངས་དགུ་ཙམ་བྱས། 2014/ལོར་/པོད་ཅ་པ༽དབུ་མའི་དོགས་ལན་ཀླུ་སྒྲུབ་ཞལ་ལུང་བརྩམས། བོད་ཕྱི་ནང་ནས་པར་བསྐྲུན་ཐེངས་དྲུག་ཙམ་བྱས། 2016/ལོར/པོད་ཆ་པ༽བཀའ་བསྟན་དགོངས་འགྲེལ་ཁྱད་འཕགས་ལྟ་བའི་ཡང་སྙིང་བརྩམས། བོད་ཕྱི་གཉིས་ནས་པར་བསྐྲུན་ཐེངས་བཞི་བྱས། 2019/ལོར་པོད་ཇ་པ༽བློ་གཏེར་མགྲིན་པའི་དཀྱིལ་འཁོར་ལས་བྱུང་བའི་གནས་ལུགས་རབ་གསལ་གཏེར་མཛོད་བརྩམས། བོད་ཕྱི་ནང་གཉིས་ནས་ད་བར་པར་བསྐྲུན་ཐེངས་གསུམ་བྱས། གྲུབ་མཐའ་བཞིའི་རྡུལ་ཕྲ་རབ་སྐོར་ལ་ད་བར་གཞུང་རྒྱས་ཤོས་སུ་སྣང་། ད་དུང་པར་བསྐྲུན་མ་བྱས་མ་ཟིན་པ་པོད་ཉ་པ༽དཔྱད་རྩོམ་དང་གླེང་མོལ། ཞེས་པ་དང་། པོད་ཏ་པ༽ བསྟན་བཅོས་སུམ་ཅུ་པའི་རྣམ་བཤད་ཀུན་མཁྱེན་གཉིས་པའི་དགོངས་རྒྱན། ད་དུང་སྒྱུ་རྩལ་རྩོམ་རིག་ལ་མཚོན་ན། སྟོང་ཆེན་འཇའ་ཟམ་ལ་འཁྲུལ་པའི་དན་རྟགས་དངོས་རྗེན་མ། ཡིད་ལ་བརྣག་པའི་མངོན་འདོད་རིག་བྱེད་གདངས་ལས་འཕོས་པ་ངེས་འབྱུང་སྐྱོ་ཤས་འདྲེན་པའི་མགུར་དབྱངས། རབ་རིབ་སྟོང་སེམས་ཀྱི་དྲན་ཚོར་དགུ་འགྱུར་མ་སོགས་ནི་བོད་ཕྱི་ནང་གཉིས་ཀ་ནས་གདེང་འཇོག་ཚད་མཐོར་བྱས་པའི་ཁོང་གི་ཚབ་མཚོན་སྙན་ངག་ཡིན། ཁོང་གིས་ཏྲེ་ཧོར་མཁན་ཟུར་རིན་པོ་ཆེ་རྗེ་བཙུན་བློ་བཟང་ཉི་མའི་བཀའ་དགོངས་ལྟར་ཕར་ཕྱིན་སེམསབསྐྱེད་འཛིན་གྲུ་ཡིན་པའི་སྐབས་ནས་དཔེ་ཁྲིད་བྱེད་པའི་མགོ་བཙུགས། དེ་ནས་རིམ་གྱིས་་སློབ་མ་ཇེ་མང་དུ་སོང་། བླ་མ་རིན་པོ་ཆེ་མཆོག་གི་བཀའ་དགོངས་བཞིན་ཐེག་གསུམ་བཤད་སྒྲུབ་ཆོས་གླིང་ཞེས་པའི་ཆོས་ཚོགས་སུ་རྒྱ་རིགས་བརྒྱ་ཕྲག་མང་པོ་ལ་ནང་པའི་ལྟ་གྲུབ་སྙིང་པོ་ཁག་དང་། ཚད་མའི་རིགས་ལམ་སོགས་འཆད་ཁྲིད་མཛད་མུས་ཡིན། བཀའ་པོད་ལྔ་དང་གསང་སྔགས་གཙོ་བོར་བྱས། གཞན་ཡང་སློབ་གསོ་སོགས་རིག་གཞུང་སྣ་ཚོགས་ཀྱི་འཆད་ཁྲིད་འོད་སྡེར་བརྒྱ་ཕྲག་བརྒལ་བ་རྣམས་བོད་ཕྱི་ནང་གཉིས་ཀྱི་བཤད་གྲྭ་ཡོད་ཚད་ན་མ་ཁྱབ་པ་མེད་པ་ལྟ་བུ་སྣང་། དོན་གྱི་གནད་ལ་ཁེལ་བ། བརྗོད་གཞི་དེ་དང་འབྲེལ་བའི་གཞུང་ཡོངས་རྫོགས་ཁོག་ཧྲིལ་གྱིས་བསྒྲིལ་བ། དམ་པ་གོང་མའི་མན་ངག་གིས་བརྒྱན་པ། དོན་གང་ལའང་ཆེས་ཞིབ་ཚགས་ཀྱིས་བཤད་པ་ལ་མཁས་པ་སོགས་ཁོང་གིས་དཔེ་ཆ་ཁྲིད་ཐབས་ཐུན་མོང་མིན་པ་ཡོད་པ་མ་ཟད། གསུང་སྐད་ཤིན་ཏུ་དག་ཅིང་བརྗོད་པ་གཙང་བས་ཐོས་པ་ཙམ་གྱིས་ཡིད་དབང་འཕྲོག་པའི་ཁྱད་ཆོས་དམིགས་བསལ་ལྡན་ཞིང་། བར་བར་དུ་བསླབ་བྱ་དང་དམ་པ་གོང་མའི་རྣམ་ཐར་སོགས་ཀྱིས་བརྒྱན་ཏེ། འཆད་ཚུལ་འགྲན་ཟླ་དང་བྲལ་བ་ཞིག་ཡོད་པ་དཔེ་ཁྲིད་གསན་མྱོང་མཁན་ཀུན་གྱིས་མཁྱེན་ངེས། དེར་བརྟེན་ཁོང་གི་པོད་ལྔ་སྔགས་དང་བཅས་འཆད་ཁྲིད་ཀྱི་འོད་སྡེར་ཕྱོགས་བསྒྲིགས་བོད་ཕྱི་ནང་གཉིས་ཀ་ནས་བཟོ་བསྐྲུན་ལན་མང་བྱས། རྗེ་ཙོང་ཁ་པའི་དྲ་བ་དང་། སེར་བྱེས་རིག་མཛོད། ད་དུང་བོད་ཀྱི་སྤྱི་སྟེགས་སོགས་ཤིན་ཏུ་མང་པོར་ཁྱབ་ཡོད། ད་དུང་ཞར་བྱུང་རིག་གཞུང་སྣ་ཚོགས་ཀྱི་བགྲོ་གླེང་དུ་ཆེད་ཕེབས་མཛད་ཡོད། དཔེར་ན། རྒྱ་གར་རྒྱལ་ཡོངས་ནང་པའི་ལྟ་གྲུབ་གླེང་སྟེགས་ཆེན་མོ་དང། ཝཱ་ཎཱའི་མཐོ་རིམ་ནང་བསྟན་སློབ་གླིང་དུ་རྒྱལ་ཡོངས་སེམས་ཙམ་པའི་ལྟ་གྲུབ་བགྲོ་གླེང་ཆེན་མོ། ཝཱ་ཎའི་གཙུག་ལག་སློབ་གཉེར་ཁང་གི་ལྟ་གྲུབ་རིག་པའི་ཟབ་སྦྱོང་ལ་ཆེད་དུ་གདན་ཞུས། ནང་པའི་ཚན་རིག་དང་ལྟ་གྲུབ་ཀུན་བཏུས་ཀྱི་རྩོམ་སྒྲིག་གི་བགྲོ་གླེང་སྔ་ཕྱི་མང་པོ་མཉམ་ཞུགས། དབུ་ཚད་སེངྒེ་མཇིང་བསྣོལ་གྱི་རིས་མེད་མཁས་པའི་བགྲོ་གླེང་ཆེན་མོ། རྗེ་བླ་མས་ལམ་རིམ་ཆེན་མོ་མཛད་ནས་ལོ་དྲུག་བརྒྱར་སོན་པའི་དྲན་རྗེས་མཁས་པའི་བགྲོ་གླེང་ཆེན་མོ། ཕྱི་ནང་ལྟ་སྒོམ་ཐོག་རྒྱལ་སྤྱི་ཆེད་མཁས་པའི་བགྲོ་གླེང་ཆེན་མོ། དཔལ་ལྡན་འབྲས་སྤུངས་ཕྱག་བཏབ་ནས་ལོ་དྲུག་བརྒྱར་ལོན་པའི་གདན་སའི་མཁས་པའི་བགྲོ་གླེང་ཆེན་མོ། དཔལ་ལྡན་རྒྱུད་གྲྭ་སྟོད་སྨད་དུ་གསང་སྔགས་མཁས་པའི་བགྲོ་གླེང་ཆེན་མོ། ལེགས་བཤད་གསེར་ཕྲེང་གི་བགྲོ་གླེང་སོགས་ཀྱིས་མཚོན་པའི་བགྲོ་གླེང་སྣ་ཚོགས་སུ་ཆེད་ཕེབས་ཀྱིས་ངོ་མཚར་བའི་ལེགས་བཤད་མུ་མཐའ་མེད་པ་འཇོ་བཞིན་པ་མ་ཟད། ད་ལྟའང་དཔལ་ལྡན་འབྲས་སྤུངས་གཙུག་ལག་སློབ་གཉེར་ཁང་ཆེན་མོར་མཚན་ཉིད་རིག་པའི་སློབ་དཔོན་དུ་འཚོ་བཞེས་ཀྱིས་སློབ་ཚོགས་མཐའ་ཡས་པ་ལ་ཉིན་རེར་དུས་དྲུག་རེ་ཆག་མེད་ཀྱི་པོད་ལྔ་གཙོ་བོར་བྱས་པའི་འཆད་ཁྲིད་སྣ་ཚོགས་ཀྱིས་གདུལ་བྱའི་རེ་སྐོང་གི་མགོན་དཔུང་དམ་པར་བཞུགས་ལགས་སོ།། ཁོང་གི་ལོ་རྒྱུས་སྙིང་བསྡུས་སུ་གུས་སློབ་པདྨས་རགས་རིམ་ཙམ་ཞིག་གཞན་ལས་བཏུས། https://www.youtube.com/channel/UCm0_L2HWNHLB26AjZyyVBXg